2 Petro 1 | Baiblo ɔ Ngɛ Intanɛti ɔ Nɔ | New World Translation\nNyɛ ná nyɛ tsɛmi ɔ nɔ mi mami nɛ pi si (2-15)\nSuhi nɛ a kɛ piɛɛ hemi kɛ yemi he (5-9)\nA ma gbami munyu ɔ nɔ mi wawɛɛ nitsɛ pe kekle (16-21)\n1 Simon Petro, Yesu Kristo nyɔguɛ kɛ e bɔfo, kɛ ya ha ni nɛmɛ nɛ a ná hemi kɛ yemi nɛ he jua wa kaa wa nɔ́* ɔ kɛ gu wa Mawu ɔ dami ɔ kɛ Yi Wami Helɔ Yesu Kristo nɔ ɔ: 2 Dloomi kɛ tue mi jɔmi nɛ hiɛ kɛ ha nyɛ kɛ gu Mawu kɛ Yesu nɛ ji wa Nyɔmtsɛ ɔ he nile nitsɛnitsɛ ɔ nɔ, 3 ejakaa e Mawu he wami ɔ ngɔ níhi tsuo nɛ yeɔ bua wami kɛ Mawu jami kɛ ha wɔ* kɛ gu Nɔ nɛ e tsɛ wɔ ɔ he nile nitsɛnitsɛ ɔ nɔ ngɛ lɛ nitsɛ e hɛ mi nyami kɛ e su ɔ mi. 4 Kɛ gu ní nɛ ɔmɛ a nɔ ɔ, e ngɔ si womi nguanguahi nɛ a he jua wa kɛ ha wɔ,* konɛ kɛ gu ní nɛ ɔmɛ a nɔ ɔ, nyɛ ba pee nihi nɛ a ma ná Mawu su ɔ mi blɔ fa mi nɔ́, ejakaa nyɛ tu je ɔ puɛmi ɔ nɛ akɔnɔ yayami ngɔɔ kɛ baa a nya fo. 5 Enɛ ɔ tutuutu he je ɔ, nyɛɛ bɔ mɔde wawɛɛ nitsɛ nɛ nyɛɛ ngɔ su kpakpa kɛ piɛɛ nyɛ hemi kɛ yemi ɔ he, nɛ nyɛɛ ngɔ nile kɛ piɛɛ nyɛ su kpakpa a he, 6 nyɛɛ ngɔ he nɔ yemi kɛ piɛɛ nyɛ nile ɔ he, nyɛɛ ngɔ si fimi kɛ piɛɛ nyɛ he nɔ yemi ɔ he, nyɛɛ ngɔ Mawu jami kɛ piɛɛ nyɛ si fimi ɔ he, 7 nyɛɛ ngɔ nyɛmimɛ a sane suɔmi kɛ piɛɛ nyɛ Mawu jami ɔ he, nyɛɛ ngɔ suɔmi kɛ piɛɛ nyɛ nyɛmimɛ a sane suɔmi ɔ he. 8 Ejakaa ke ní nɛ ɔmɛ ngɛ nyɛ mi nɛ a hiɛ kɛ be nɔ ɔ, a be hae nɛ nyɛɛ pee nihi nɛ a tsu we ní aloo nihi nɛ a wui yiblii ngɛ wa Nyɔmtsɛ Yesu Kristo he nile nitsɛnitsɛ ɔ blɔ fa mi. 9 Ejakaa ke ní nɛ ɔmɛ be nɔ ko mi ɔ, jamɛatsɛ ɔ hɛ ngmɛ yu nɛ e ma e hɛ ngmɛ kɛ wo la a,* e ba pee nɔ nɛ e hɛ je nɔ kaa a fɔ e blema lokoo yayami ɔmɛ ngɛ e he. 10 Lɔ ɔ he ɔ, nyɛmimɛ, nyɛɛ bɔ mɔde wawɛɛ nitsɛ pe kekle ɔ konɛ nyɛ nitsɛmɛ nyɛ ná nyɛ tsɛmi ɔ kɛ nyɛ hlami ɔ nɔ mi mami nɛ pi si, ejakaa ke nyɛ yaa nɔ nɛ nyɛ peeɔ ní nɛ ɔmɛ ɔ, nyɛ be si gbee kɔkɔɔkɔ. 11 Ngɛ anɔkuale mi ɔ, blɔ nɛ ɔ nɔ nɛ a maa gu kɛ ha nyɛ he blɔ babauu nitsɛ kɛ sɛ wa Nyɔmtsɛ kɛ Yi Wami Helɔ Yesu Kristo neneene Matsɛ Yemi ɔ mi ɔ nɛ. 12 Enɛ ɔ he je ɔ, i toɔ ye yi mi kaa be fɛɛ be ɔ, ma kai nyɛ ní nɛ ɔmɛ, e ngɛ mi kaa nyɛ le mɛ nɛ nyɛ nane pi si ngɛ anɔkuale ɔ nɛ a ngɔ kɛ ha nyɛ ɔ mi mohu. 13 Se i susu kaa e da blɔ kaa be abɔ nɛ i ngɛ bo tsu nɛ ɔ* mi ɔ, ma ngɔ kaimihi kɛ wo nyɛ he wami, 14 ejakaa i le kaa e be kɛe nɛ a ma je ye bo tsu ɔ, kaa bɔ nɛ wa Nyɔmtsɛ Yesu Kristo hu ha nɛ e mi tɛ̃ kɛ ha mi ɔ. 15 Be fɛɛ be ɔ, ma bɔ mɔde wawɛɛ nitsɛ konɛ ke i je ɔ, nyɛ nitsɛmɛ nyɛ nyɛ nɛ nyɛ kai ní nɛ ɔmɛ.* 16 Ohoo, pi nyaziahi nɛ a gu ga blɔ nɔ kɛ sia a nɔ nɛ wa gu kɛ ha nɛ nyɛ le wa Nyɔmtsɛ Yesu Kristo he wami ɔ kɛ e bami ɔ, mohu ɔ, wa na e we agbo jemi ɔ kɛ wa hɛ ngmɛ. 17 Ejakaa e nine su bumi kɛ hɛ mi nyami nɔ kɛ je Mawu nɛ ji Tsɛ ɔ ngɔ benɛ gbi nɛ ɔ pɛ ngɛ hɛ mi nyami kpetekpleenyɛ ɔ mi kɛ tsɔɔ lɛ ɔ: “Ye Bi nɛ i suɔ lɛ, nɛ imi nitsɛ ye bua jɔ e he ji nɛ ɔ nɛ.” 18 Ee, wa nu munyu nɛ ɔmɛ kɛ je hiɔwe be mi nɛ waa kɛ lɛ ngɛ yoku klɔuklɔu ɔ nɔ ɔ. 19 Lɔ ɔ he ɔ, a ma gbami munyu ɔ nɔ mi kɛ ha wɔ wawɛɛ nitsɛ pe kekle ɔ, nɛ nyɛ ngɛ mɔde bɔe kaa nyɛ ngɔ nyɛ juɛmi kɛ ngɛ nɔ mae kaa kane nɛ ngɛ kpɛe ngɛ he nɛ diblii wo ngɛ (kɛ ya siɔ makɛ be nɛ nɔkɔ teɔ si) ngɛ nyɛ tsui mi. 20 Ejakaa nyɛ le enɛ ɔ kekle kaa Ngmami ɔ mi gbami ko ji nɔ ko nitsɛ e níhi a sisi tsɔɔmi mi kɛ bɛ hyɛ. 21 Ejakaa gbami ko bɛ hyɛ ngɛ adesa ko suɔmi nya, mohu ɔ, mumi klɔuklɔu lɛ e kudɔ* adesahi nɛ a tu munyu kɛ je Mawu ngɔ.\n^ Aloo “hemi kɛ yemi nɛ a ngɛ nɛ ma ha nɛ waa kɛ mɛ nɛ ná he blɔ fiee.”\n^ Aloo “ha wɔ faa.”\n^ E ma nyɛ maa pee kaa “e hɛ ngmɛ yu, nɛ e nɛ níhi nɛ a ngɛ tsitsaa.”\n^ Nɛ ji e zugba a nɔ nɔmlɔ tso ɔ.\n^ Aloo “nyɛɛ wo ní nɛ ɔmɛ a ta.”\n^ Aloo “tsitsɛɛ.”